b'\n_START_ARTICLE_\n\xc3\x89omer\n_START_PARAGRAPH_\n\xc3\x89omer on fiktiivinen hahmo J. R. R. Tolkienin kirjassa Taru sormusten herrasta._NEWLINE_Eorlin huoneen \xc3\x89omer oli Th\xc3\xa9odwynin, Th\xc3\xa9odenin sisaren, poika. H\xc3\xa4nell\xc3\xa4 oli sisar, \xc3\x89owyn. Sen j\xc3\xa4lkeen, kun he olivat orpoutuneet, Th\xc3\xa9oden adoptoi heid\xc3\xa4t ja kasvatti heit\xc3\xa4 kuin omia lapsiaan.    _NEWLINE_\xc3\x89omer oli Markin kolmas marsalkka ja ihmisten voimakas johtaja. H\xc3\xa4n ja h\xc3\xa4nen \xc3\xa9oredinsa jahtasivat Uruk-haita, jotka olivat napanneet Meriadoc Rankkibukin ja Peregrin Tukin vangeikseen ja leiriytyneet Fangornin mets\xc3\xa4n liepeille. Siell\xc3\xa4 \xc3\xa9ored surmasivat kaikki Uruk-hait. \xc3\x89omer ei n\xc3\xa4hnyt hobitteja, sill\xc3\xa4 n\xc3\xa4m\xc3\xa4 pakenivat taistelun riehuessa. My\xc3\xb6hemmin h\xc3\xa4n tapasi Aragornin, Gimlin ja Legolaksen Rohanin tasangoilla, ja antoi heille kaksi hevosta._NEWLINE_\xc3\x89omer palasi Edorasiin, ja kertoi tavanneensa Samoojan ja t\xc3\xa4m\xc3\xa4n yst\xc3\xa4v\xc3\xa4t. Kuitenkin, Gr\xc3\xadma K\xc3\xa4rmekielen neuvosta, h\xc3\xa4net pid\xc3\xa4tettiin._NEWLINE_H\xc3\xa4net vapautettiin kun Th\xc3\xa9oden toipui Sarumanin hallinnasta, ja h\xc3\xa4n taisteli kuninkaansa rinnalla Helmin Syv\xc3\xa4nteen taistelussa, jossa h\xc3\xa4nen \xc3\xa9oredinsa ajoivat Sarumanin puoli\xc3\xb6rkit ja mustainmaalaiset Huornien mets\xc3\xa4\xc3\xa4n, jossa huornit surmasivat n\xc3\xa4m\xc3\xa4. My\xc3\xb6hemmin h\xc3\xa4n ratsasti Aragornin, Th\xc3\xa9odenin ja Gandalfin kanssa Rautapihaan, jonne Saruman oli vangittu. \xc3\x89omer ratsasti Pellenorin Kenttien taisteluun kuninkaansa kanssa, ja taisteli urheasti Rohanin ja Gondorin puolesta. H\xc3\xa4n k\xc3\xa4ytteli taistelussa miekkaansa nimelt\xc3\xa4 G\xc3\xbathwin\xc3\xab. Vuonna 3019 Kolmatta Aikaa Pellenorin Kentill\xc3\xa4 Angmarin Noitakuningas tappoi Th\xc3\xa9odenin ja \xc3\x89omerista tuli h\xc3\xa4nen seuraajansa. \xc3\x89omer oli Rohanin 18. kuningas ja kolmannen sukuhaaran ensimm\xc3\xa4inen. H\xc3\xa4n uudisti valansa Aragornille sen j\xc3\xa4lkeen kun t\xc3\xa4m\xc3\xa4 oli kruunattu Kuningas Elessariksi ja vannoi ikuista yst\xc3\xa4vyytt\xc3\xa4 Rohanin ja Gondorin v\xc3\xa4lille._NEWLINE_H\xc3\xa4net tunnettiin nimell\xc3\xa4 \xc3\x89omer \xc3\x89adig, eli "Siunattu", koska h\xc3\xa4nen valtakaudellaan Rohan toipui sodan j\xc3\xa4ljilt\xc3\xa4 ja siit\xc3\xa4 tuli j\xc3\xa4lleen rikas ja hedelm\xc3\xa4llinen maa. \xc3\x89omer tapasi Loth\xc3\xadrielin, Dol Amrothin prinssi Imrahilin tytt\xc3\xa4ren ollessaan Gondorissa ja avioitui t\xc3\xa4m\xc3\xa4n kanssa. Loth\xc3\xadriel synnytti pojan, Elfwinen, josta tuli Rohanin seuraava kuningas \xc3\x89omerin kuoltua vuonna 63 Nelj\xc3\xa4tt\xc3\xa4 Aikaa.  _NEWLINE_Peter Jacksonin ohjaamassa New Line Cineman elokuvatrilogiassa Grima karkoittaa \xc3\x89omerin ennen kuin t\xc3\xa4m\xc3\xa4 tapaa Aragornin, eik\xc3\xa4 h\xc3\xa4n palaa ennen kuin Helmin Syv\xc3\xa4nteen taistelun loppupuolella. H\xc3\xa4nen hahmonsa korvasi elokuvassa Erkenbrandin, joka palaa Helmin Syv\xc3\xa4nteelle Gandalfin kanssa. \xc3\x89omeria elokuvatrilogiassa esitt\xc3\xa4\xc3\xa4 uusiseelantilainen n\xc3\xa4yttelij\xc3\xa4 Karl Urban.'